Makan a la Pinoy: Panagpagango ken panagpulbos ti marungay ken dadduma pay
June 8, 2014 in Featured, food by patnugutan
Ni BRENDA S. DACPANO
www.nordis.net
Nabiit a rumaboy ti marunggay nangruna no maputedan ti sangana ket agtubo manen ti baro a sanga a pagsaringitan dagiti baro a bulbulong. No naraberen unay dagiti bulbulongna, apitenen ken ipagango dagitoy tapno maipenpen dagiti saan pay a makonsumo a dagus wenno mabalin nga ikabil iti kapsula a tomaren dagiti inna nga agpaspasuso wenno dagiti ubbing a malnourished.Ikkaten dagiti dadakkel nga ungkay ti bulong ti marunggay santo ikabil iti dehydrator sheet/tray. Ipagango dagiti bulong iti dehydrator iti temperatura a 118 degrees Celcius iti 24 nga oras. No awan ti dehydrator, ipagango dagiti bulbulong iti linong a naangin iti dua aginggana uppat nga aldaw. Ikirog iti banga wenno napuskol a pariok iti nakapsut nga apuy wenno beggang iti agarup tallo a minutos. (No mabalin ket saan a nangatngato iti 140 degrees Celsius ti pudotna tapno saan a mapukaw dagiti dadduma a sustansyana.) Mabalinen nga ipulbos iti blender wenno bayuen iti alsong aginggana napino.
Mabalin nga iproseso iti parehas a wagas ti dadduma pay a bulbulong a kas ti saluyot, paria, dangla, guyabano, kdpy. No nasayaat ti pannakaipagango dagiti bulbulong mabalin nga agbayag daytoy iti aginggana maysa a tawen.
Ti nagango ngem saan a napulbos a bulbulong kas ti marunggay ket mabalin nga ilaok iti tinola ken sopas. No napulbosen daytoy mabalin nga ilaok iti shake wenno smoothie a kas iti nailanad iti napalabas a lawas ditoy a pagwarnakan. Mabalin met nga ilaok iti dressing a vinaigrette
Ti marunggay ket nabaknang iti protina, potassium, calcium, Bitamina A, B, K, calcium, manganese.
No agpagango iti sabong ti kayanga, ikkan ti suka ti pagbuggo a danum tapno maikkat bassit ti galisna a kasla saluyot. Ipagango met laeng a kas iti panagproseso iti bulbulong. Ti sabong ti kayanga ket aramiden a tsaa a nasayaat a pamparelax.
Mabalin met nga agpagango kadagiti bulbulong wenno sabsabong babaen iti panangi-freezer. Bugguan dagiti bulbulong ken sabsabong ken ipaangin dagitoy iti maysa nga aldaw wenno aginggana namaga. Ikabil iti supot a papel wenno balkoten iti diaryo. Ipagango iti freezer. # nordis.net
ilo_Latn eng_Latn sot_Latn kab_Latn ilo_Latn ilo_Latn ilo_Latn ilo_Latn ilo_Latn ilo_Latn